Millennium Tower II

myhive Vajnorská, Towers II staršie: Millennium Tower II je administratívna výšková budova v Bratislave, na Vajnorskej ulici, neďaleko relaxačno-oddychového priestoru jazera Kuchajda. Bola dokončená v roku 2003. Je súčasťou komplexu Polus City Center. Je vysoká 100 metrov, má 23 podlaží a slúži na administratívne účely. Veľkú časť budovy má v prenájme spoločnosť IBM. Základné údaje Lokalita: Bratislava, Nové mesto, Polus City Center Funkčná náplň: administratívna budova Architektonický návrh: ADAMSON ASSOCIATES ARCHITECTS, Mississauga, Ontario, Canada Autori architektonického riešenia: Mark Driscoll, David Cody Generálny projektant: združenie ATELIER ART spol. s r.o., Ing. arch. Ľubomír Boháč, Stafford Haensli Architects Stavebník: TriGranit Office, a.s. Celkové investičné náklady: 30 miliónov eur Realizácia: 05/2002 až 12/2003 Adresa: Vajnorská 100/B, 831 04,Bratislava Architektonické a stavebno-konštrukčné riešenie Budova sa nachádza v komplexe Polus City Center a jej celková výška je 100m nad úrovňou terénu. Má 23 nadzemných podlaží s administratívou a jedno podzemné podlažie slúžiace parkovaniu až pre 300 vozidiel. Administratívna budova je konštruovaná ako funkčne samostatný objekt. Je určená na prenájom 22 600 m² moderných a kvalitne vyhotovených kancelárskych priestorov. Hlavný nosný systém budovy je tvorený železobetónovým jadrom umiestneným približne v strede stavby. Vo vnútri jadra je umiestnených päť rýchlovýťahov s nosnosťou 1800 kg, schodiská a hygienické zázemie budovy. V obidvoch budovách boli zavedené flexibilné interiéry, aby boli splnené neustále sa meniace požiadavky klientov - MillTower 1-2 Bratislava Keďže podložie objektu tvoria piesčité íly, hlinité štrky a hladina spodnej vody je cca na úrovni -6,0 m pod úrovňou terénu, zkladanie stavby je zrealizované na symetricky zaťaženej základovej doske hrúbky 2,1m ležiacej priamo na podloží a základovej doske hrúbky 0,6m ležiacej na stlačiteľnom podloží, ktorá sa správa ako konzola. Zvýšenie únosnosti podložia bolo zabezpečené realizovaním štrkových pilót. Materiálové prevedenie stavby Základný nosný systém budovy je prevedený ako železobetónová konštrukcia. Naň je zavesený obvodový plášť v kombinácii hliníka a reflexného tónovaného skla. V predpolí budovy, vstupnej hale a výťahových predpriestoroch sú navrhnuté veľmi kvalitné a trvanlivé materiály obkladov a dlažieb zo sivej a čiernej žuly v kombinácii s doplňujúcimi prvkami z hliníka, nerezu, tónovaného skla a ušľachtilého dreveného dyhovania. Väčšina zavesených podhľadov a nenosných priečok je prevedená zo sadrokartónových konštrukcií. Technologické vybavenie budovy Millenium Tower II je administratívna budova triedy „A“, a tomu zodpovedá vysoký bezpečnostný i užívateľský štandard. Budova je preto vybavená systémom EPS (elektro-požiarna signalizácia), EZS (elektronický zabezpečovací systém), SHZ (stabilné hasiace zariadenia - sprinklery), BMS (building management system - meranie a regulácia dôležitých parametrov vnútornej klímy a súvisiacich technológií). Všetky kancelárske priestory sú zabezpečené núteným vetraním a sú plne klimatizované. Technologické zariadenia zabezpečujúce funkčnosť a bezpečnosť budovy sú zálohované náhradným zdrojom energie. Vysoký komfort budovy potvrdzuje 24 hodinová strážna služba, monitorovanie kamerovým systémom ako aj prístupový systém magnetickými kartami. Budova má vlastné riadiace stredisko - velín, kde sa monitoruje stav všetkých parametrov vnútornej klímy a technológií. Millenium Tower II získala ocenenie Ministerstva výstavby a regionálneho rozvoja SR. Ocenenie bolo udelené za najlepšie remeselne zvládnutý stavebný detail. Zdroje www.atelierart.sk www.bratislavskenoviny.sk Iné projekty Commons ponúka multimediálne súbory na tému Millennium Tower II